Papersnake/gushiwen huggingface dataset:
磊石
郑良臣（宋代）

轩辕奏乐洞庭滨，乐罢齐呼万岁声。留得伶伦钟一个，山僧日夜祝皇明。
虞美人（逋堂睡起，同吹洞箫）
叶梦得（宋代）

绿阴初过黄梅雨。隔叶闻莺语。睡余谁遣夕阳斜。时有微凉风动、入窗纱。

天涯走遍终何有。白发空搔首。未须锦瑟怨年华。为寄一声长笛、怨梅花。
减字木兰花（题韦深道独乐堂）
陈瓘（宋代）

世间拘碍。人不堪时渠不改。古有斯人。千载谁能继后尘。春风入手。乐事自应随处有。与众熙怡。何似幽居独乐时。
山中何所有 其四
于石（宋代）

鹰犬饱粱肉，饥人厌粥糜。墙屋被文绣，民有号寒儿。

禽兽被人被，土木衣人衣。俗偷或过侈，民穷易为非。

君子固有守，岂若世所为。富贵苟可得，贫贱终莫移。
新晴西园散步四首 其四
杨万里（宋代）

厌见山居要出来，出来厌了却思回。人生毕竟如何是，且看桃花晚莟开。
送觉上人之洞山二首 其一
释德洪（宋代）

正中妙叶讳当头，洞水从教向逆流。唱起新丰旧时曲，要看跃浪斗泥牛。
阳羡春歌
陈克（宋代）

石亭梅花落如积，吐鲛斓斑竹茹赤。祝陵有酒清若空，煮糯蒸茹作寒食。

长桥新晴好天气，两市儿郎棹船戏。溪头饶鼓狂杀侬，青盖红裙偶相值。

风光何处最可怜，邵家高楼白日边。楼下游人颜色喜，溪南黄帽应羞死。

三月未有二月残，灵龟可信渰水乾。葑草青青促归去，短萧横笛说明年。
用强甫蒙仲韵十首
刘克庄（宋代）

不数浮溪与止斋，网罗欲与巽岩偕。
极知浩博窥辕固，未肯轻浮学祐涯。
愧我孤根难树立，误君初草未编排。
藏山行世俱闲事，莫把穷通累雅怀。
尺五庄即事诗十二章 其二
姚燮（清代）

背石出疏香，紫藤花在墙。䙰披如舞凤，却好媚斜阳。

下有一泓水，上横三尺梁。落英微破处，细细辨鱼秧。
搆竹楼初成
赵友直（宋代）

竹楼新搆喜初成，为检遗编课子程。
山近砚池云自湿，门无辙子草偏青。
光团霁月盘书案，翠暖香风透画屏。
旧业深怀期远大，心田雨许欲耘耕。
红槿花
戎昱（唐代）

花是深红叶麹尘，不将桃李共争春。

今日惊秋自怜客，折来持赠少年人。
题翠蛟亭
锺震（宋代）

双柱苍寒倚碧天，六鳌驾海涌层巅。
东风吹瀑成飞雨，知是潜蛟起昼眠。
襄阳
贾黯（宋代）

带水依山一万家，襄阳自古富豪奢。
北轩二月回头望，红日连城尽是花。
春初对暮雨
温庭筠（唐代）

淅沥生丛筱，空濛泫网轩。暝姿看远树，春意入尘根。

点细飘风看，声轻入夜繁。雀喧争槿树，人静出蔬园。

瓦湿光先起，房深影易昏。不应江上草，相与滞王孙。
满江红（谢孟使君）
汪莘（宋代）

荆楚岁时，念自古、登临风俗。休更道、桓家车骑，谢家丝竹。不觉吹将头上帽，可来共采篱边菊。叹如今、重九有何人，相追逐。

穷处士，枯如木。贤太守，温如玉。遣厨人餽酒，＿人餽粟。欲寄唐虞无限意，离骚都是相思曲。奈两三、寒蝶尚于飞，秋光促。
生四庶男志喜作
洪繻（清代）

年华迫老大，生意近萧瑟。陆沈海外仙，潦倒沟中瘠。

何意今年冬，艮男添一画！秋柳发傍稊，晚荔挺偏侧。

赤足卢仝婢，累骑阮咸息。我有望子心，素无誉儿癖。

未卜贤与愚，敢期过于轼！今者溷伧荒，生才亦何益！

愿汝为贩脂，可以供索悉！但我重诗书，斯文留一脉。

海东虽变迁，由东不移易。区区盼添丁，时时望雄特。

等时汉子孙，而今沦外域。童子执干戈，庶几卫社稷。

汝生在今兹，中原纷鼎革。俟汝长大时，祖邦或保赤。

陶侃本庶支，壮志起宗祐。愿汝作雄飞，补予为退鹢！

时势趋夷风，愿汝守孔泽！汝生喜呱呱，我名戒赫赫。

汝祖有馀庆，汝辈食旧德。曩年痛幼殇，心酸泪沾臆。

今年添幼孩，心快梦生翼。姆养在西家，非同康乐匿。

他日携归来，有兄能汝惜！汝在三母间，俱看为拱璧。

未知作阮孚，聊应呼谢客。
次韵汤朝美古意二首
周必大（宋代）

云间两鸣鹤，清声闻兰皋。
洗我蛙黾耳，兴逐秋天高。
颇欲从之游，安得六翮毛。
归来三叹息，谁家闹檀槽。
中酒寄刘行军
李建勋（唐代）

甚矣频频醉，神昏体亦虚。肺伤徒问药，发落不盈梳。

恋寝嫌明室，修生愧道书。西峰老僧语，相劝合何如。
因老母南还寄酬王说作
释函是（明代）

佳诗劳远锡，又是一年馀。无意为疏节，行人落报书。

故园应不改，深谷已成居。幸自归慈氏，知君待敝庐。
送罗约
牟融（唐代）

雨晴江馆柳依依，握手那堪此别离。独鹤孤琴随远旆，

红亭绿酒惜分岐。月明野店闻鸡早，花暗关城匹马迟。

后夜定知相忆处，东风回首不胜悲。
和信夫屯田疾间偶作二首 其一
吕陶（宋代）

安居无事莫兴嗟，聊放高情喜溢涯。揽照不惊头染雪，读书未信眼生花。

讴吟罢后诗筒减，方论搜来药剂加。见说道心从此壮，几因清梦到仙家。
金刚随机无尽颂·尊重正教分第十二
释印肃（宋代）

随说功尤博，何况精心觉。
□□无学人，即是大圆觉。
驻节太康
郎士元（唐代）

霜叶飞红过夏墟，金风吹雁集荒渠。鞭挥清渭分流外，目送乌江远树馀。

五子歌声犹在耳，十旬猎迹已成畬。天时人因堪惆怅，闷对牙旗展簿书。
送潘致虚之湖南
章甫（宋代）

久客儿童狎，穷居草木长。蛙声犹鼓吹，燕子亦炎凉。

度日工诗律，伤时洒泪行。输君载明月，先我过潇湘。
赠水帘周道人
吴扩（明代）

洞锁千峰紫气蒸，峭厓珠瀑乱漰腾。
道人结屋云深处，自捣茶油供佛灯。
僧院苔
赵湘（宋代）

香销人寂寂，铺碧断尘埃。
积雨声初尽，高僧定未开。
冷痕穿竹去，秋阵隔泉回。
此处应长在，閒人况不来。
偈颂四十一首
释慧晖（宋代）

陬月今朝三五风，岭头雪气缚寒松。
不知枯木得胡信，含玉灵寒春梦中。
瑞鸟飞来千万峰，祥鱼行过二三众。
纷然相见主人眼，历历双眸处处通。
雪中歌为王子中赋
成廷圭（元代）

王郎不知何许人，一舟横泛江之滨。风清月霁未肯出，沧洲独与天为邻。

洞庭烟水两寂寞，十年不见君山春。北风三日雪大作，挂席张帆以为乐。

手中铁笛吹紫凰，身上𣰉衣如白鹤。拍浮满载百壶酒，奚足篷窗供独酌。

剡中隐者毋相疑，乃与戴老同襟期。更阑酒尽雪未止，趣棹欲返犹迟迟。

今夕何夕此乘兴，千载未必无人知。
秋日谒清臣宗叔纪洞霄景二首
赵汝普（宋代）

欲挥尘事访名山，更羡吾宗吏事閒。
龙穴藏身空世虑，源泉抚掌傲人寰。
和李果州同游茅山赠
刘宰（宋代）

我家荆溪东，矮屋八九间。
石田人不耕，自占水一湾。
十年去城市，乐此清昼閒。
饱闻西州英，奥学窥孔颜。
见贤岂无时，洋开水潺潺。
朅来洁齐俟，一语开冥顽。
锦机神所秘，启示不吾悭。
追随妙高如，勇往不作艰。
蹇步驱弗前，逸驾杳难攀。
惆怅默无言，诗卷惭空还。
三茅在何许，天末聋髻鬟。
胜处不可穷，老我赏窥斑。
幽人去不归，夜鹤守松关。
夫君金玉姿，秀气趣人寰。
兴来得同游，句就知难删。
应同太史笑，有副藏名山。
大明寺
韩淲（宋代）

小泊大明寺，伤怀复叹谁。黄花风未折，赤叶露空垂。

已往更何说，相望只有诗。城南人亦客，数日梦行期。
初春群玉山楼滞雨二首 其一
卢龙云（明代）

天畔楼台面面峰，游人朝暮感萍踪。云连塔影笼山寺，雨带溪声急野舂。

榆柳渐还新岁色，松杉不改旧时容。祗因留滞伤羁旅，极目烟霄路几重。
禅人写真求赞
释正觉（宋代）

袈娑在肩，柱杖入握。
未动六爻，全提一著。
分身是处相随，当面不须讳却。
满路花
杨泽民（宋代）

愁得鬓丝斑，没得心肠破。上梢恩共爱，忒过火。一床锦被，将为都包裹。刚被旁人隔，不似鸳鸯，等闲常得双卧。非无意智，触事须偏左。好堪名与利，相羁锁。一番记著，一夜还难过。伊还思念我。等得归来，恁时早早来呵。
菊
王谷祥（明代）

飒飒金风度，嫣嫣秋色妍。白衣还自至，青女更相怜。
问少年
白居易（唐代）

千首诗堆青玉案，十分酒写白金盂。

回头却问诸年少，作个狂夫得了无。
读史二首
周必大（宋代）

舜作九成乐，丹凤仪其宫。
周备既醉福，高冈始鸣桐。
区区汉宣帝，杂羁期群聋。
恽诛广汉族，一变高文风。
德教既不任，览辉理未通，
惟昔周道衰，麟出大野中。
尼父绝史笔，盖伤吾道穷。
汉治非虞周，凤来与麟同。
胡然颍川守，乃敢贪天功。
下义上赏奸，甚哉其相蒙。
读邈上人翠微集
郑亿年（宋代）

几年祠馆乐安闲，诗笔无闻老思悭。谩把清篇遮病眼，每逢妙语解愁颜。

定知道行超尘外，不使才名落世间。从此丛林推绝唱，未应后学便相班。
游破山兴福寺
莫俦（宋代）

久闻胜地有莲宫，乘兴来游杖瘦筇。
庭老樛枝翠璎珞，地生并蒂玉芙蓉。
飞仙何意来题柱，开涧当年想斩龙。
归骑回看楼阁处，云深隐隐度疏钟。
即事（一作天畔）
杜甫（唐代）

天畔群山孤草亭，江中风浪雨冥冥。一双白鱼不受钓，

三寸黄甘犹自青。多病马卿无日起，穷途阮籍几时醒。

未闻细柳散金甲，肠断秦川流浊泾。
纳火祀大辰十二首 捧俎用《丰安》。
郊庙朝会歌辞（宋代）

万汇攸成，四方宁谧。工祝致告，普存民力。乃荐斯牲，为俎孔硕。

介以繁祉，式和民则。
春菜
苏轼（宋代）

蔓菁宿根已生叶，韭芽戴土拳如蕨。
烂烝香荠白鱼肥，碎点青蒿凉饼滑。
宿酒初消春睡起，细履幽畦掇芳辣。
茵陈甘菊不负渠，绘缕堆盘纤手抹。
北方苦寒今未已，雪底波棱如铁甲。
岂如吾蜀富冬蔬，霜叶露牙寒更茁。
久抛菘葛犹细事，苦笋江豚那忍说。
明年投劾径须归，莫待齿摇并发脱。
寄僧寓题
徐夤（唐代）

佛顶抄经忆惠休，众人皆谓我悠悠。浮生真个醉中梦，

闲事莫添身外愁。百岁付于花暗落，四时随却水奔流。

安眠静笑思何报，日夜焚修祝郡侯。
赞贾逵诗
刘珍（两汉）

摛藻扬晖，如山如云。世有令闻，以迄于君。
商飚馆
曾极（宋代）

商飚基在昔人非，草木犹为富贵移。
曾是六朝歌舞地，黄花一半染胭脂。
再至作
朱熹（宋代）

荒城一骋望，落景丽谯门。隐隐钟犹度，依依岚欲昏。

风霜非故里，禾黍但秋原。极目归来晚，兹怀谁与论。
离六堂
陈恭尹（清代）

空堂临静沼，幽事属吾侪。对此一方水，悠然千里怀。

乱花飞晚日，孤鹤在晴阶。好借袈裟宿，宵来月正佳。
老马
姚合（唐代）

卧来扶不起，唯向主人嘶。
惆怅东郊道，秋来雨作泥。
谢乔职方惠山菜
魏野（宋代）

山菜寻常见眼明，使君偏赐况新生。
野人屈指皆知性，老圃从头不识名。
五鼎减来为异味，一笔添出称闲情。
儿童笑道真嘉馔，诗思因餐觉转清。
别蕲春王判官
裴夷直（唐代）

四十年来真久故，三千里外暂相逢。

今日一杯成远别，烟波眇眇恨重重。
三月三日宴客山池
邹迪光（明代）

银塘日朗敞华筵，何意能要仲御船。
匼匝匝纷纭当上巳，叵罗酬酢聚群贤。
花衔舞袖千行丽，月傍歌喉一线悬。
觞咏未妨弦管盛，相看如在永和年。
游长寿庵集爱莲亭和何文起韵 其一
李之标（明代）

爱莲亭傍古招提，莲子花开叶叶齐。过雨香飘无远近，侵人凉气自东西。

僧去日午能供饭，客到松阴几杖藜。兴剧莫嫌归路晚，微微山月印前溪。
玉兰
陈辅（宋代）

内史北轩多种竹，隐居南洞少栽花。
蓝桥西路青青处，拾得璚儿似虎牙。
送曹黔南口号
黄庭坚（宋代）

摩围山色醉今朝，试问归程指斗杓。
荔子阴成棠棣爱，竹枝歌是去思谣。
阳关一曲悲红袖，巫峡千波怨画桡。
归去天心承雨露，双鱼来报旧宾僚。
恭挽宣仁圣烈太皇太后四首 其四
毕仲游（宋代）

勋业三朝盛，哀荣万国同。人疑无外戚，家不选中宫。

天泣时零雨，神游恐御风。忧劳如治水，九载亦成功。
镇远教场和周翠渠韵
祁顺（明代）

平昌坡前烟雾开，光风送暖入亭台。当筵宾主三人共，映座江山四面来。

曲遇周郎频著眼，酒因何逊更传杯。遨头不是耽行乐，自有阳春被草莱。
绍兴以后祀五方帝六十首 其三 白帝降神用《高安》。
郊庙朝会歌辞（宋代）

昊天之气，揫敛万汇。涓日洁齐，有严厥祀。有牲维肥，有酒维旨。

神之燕娭，锡兹福祉。
春兴 其二
方芳佩（清代）

僻处城南一草堂，高情自爱水云乡。临池每困生花笔，得句旋投古锦囊。

山送晴晖来画阁，树分浓翠覆吟房。凭阑莫讶韶光浅，春事迟回到海棠。
依韵答字之少卿
邵雍（宋代）

叠巘如屏四面开，可堪虚使乱云堆。
已曾同赏花无限，须约共游山几回。
未老秋光诗拥笔，乍凉天气酒盈杯。
轻风早是得人喜，更向芰荷深处来。
招运判霍交回辕
赵抃（宋代）

自邛之雅渐高丘，所过从容尽胜游。白鹤山头云里寺，金鸡关外雨中州。

公今南按蠲民瘼，岁已西成辍上忧。江渎荷花开似锦，且同归去采莲舟。
官况
虞俦（宋代）

触手逢人怒，低头与俗同。
一惭那可忍，百巧固应穷。
酒有兼旬绿，花无百日红。
悲欢真破甑，堕地并成空。
水调歌头·秋色渐将晚
叶梦得（宋代）

秋色渐将晚，霜信报黄花。小窗低户深映，微路绕欹斜。为问山翁何事，坐看流年轻度，拚却鬓双华。徙倚望沧海，天净水明霞。
念平昔，空飘荡，遍天涯。归来三径重扫，松竹本吾家。却恨悲风时起，冉冉云间新雁，边马怨胡笳。谁似东山老，谈笑净胡沙。
牛角歌
陈辅（宋代）

牛角歌，牛角歌，
日暮寒云满碧陂。骑牛下山归曲阿，
湖烟湿我蓑。牛角歌，
牛角歌，浩浩者水鱼弗过。
夷吾向说不我和，呜呼夷吾奈若何。
頔上人持莹萝月五诗见示因走笔和韵聊禦睡魔
郑清之（宋代）

萝月禅机莫强猜，如来无去亦无来。
霜凝寒绿归松鬓，春染轻红入杏腮。
生米市尽处有寺名演义有二物且得甘叔异邓南
赵蕃（宋代）

往来屡觅肩吾钓，八十初逢演义僧。
香爇黄连云细细，薜看石柱帔层层。
何妨杖策往幽步，频念竹炉眠曲肱。
海内故人难数见，壁间时得姓名曾。
重九後风雨不止遂作小寒
陆游（宋代）

病躯剩喜即新秋，残暑无端抵死留。
风雨扫除虽一快，凋年摇落已堪愁。
受诏论次令文逾月纲條未举
宋庠（宋代）

汉家甲令议蠲烦，曹札沈迷拥昼轩。
城旦千条纷未举，始知黄老得名言。
净土院 其一
孙大廉（宋代）

流水元依涧，孤云不著山。万缘机虑断，一点净明还。

立雪人何在，衔花鸟自閒。群昏疑网破，雄论落人间。
宴江检详
牟子才（宋代）

神螺卷雨入田畴，留得公堂一片秋。天上已催郎署去，人间难挽使华留。

莫嫌仲举题舆晚，犹及东坡秉烛游。易在虎皮公在坐，试开宝箧为人谋。
题赵德修所藏孙太古尹喜传道图
王灼（宋代）

大柏森森护盘石，老聃踞坐三人立。
盛德之容本和豫，漠然不应岂真实。
曏者隐奥九九篇，才示指画意已传。
细看尹喜磬折处，金篦刮膜见全天。
侍帝二子来何许，无乃徐甲庚桑楚。
注目拱手气不吐，画师笔端更解语。
函谷关废河水黄，授经台倾陇草荒。
一幅东绢吾无用，要遂青牛归帝乡。
题萧鹏举在谪所寄弟鹏翔扇
梁兰（明代）

缄情托罗扇，罗扇非能言。月盈尚有亏，不如罗扇圆。

鸿雁一行尚，鹡鸰终在原。合欢岂无时，分离奚足叹。

勿以凉飙至，而云相弃捐。
临终偈
杨权（宋代）

七十九年梦觉，五湖四海随缘。拨转云头归去，晓日东升赤然。
送简寿王主簿之官番禺
许及之（宋代）

住久江西近物情，闻名虽旧盖初倾。未听健论折髯喜，况有新诗出袖清。

为簿免从高士例，饮泉要改昔人名。为言牧伯乘骢旧，愧尔传家折槛声。
和钱耐翁次先师韵
冯班（清代）

廿年藜藿许君尝，曾为成章赏我狂。草发陈根山自碧，莺啼宰我梓空长。

东门有恨还无嗣，北海何人为立乡。最是驽骀筋力尽，几回骧首忆孙阳。
水友续辞 藕条
王质（宋代）

我取友兮得藕条，花近可招远可撩。龟鱼到底亦不见，但见红开乃碧凋。

风漾漾，露霏霏，所思兮焉可移，光旁聊寄幽并儿。
圆觉院闻杜鹃
张舜民（宋代）

秦川渺渺楚天长，血色山花哭断肠。谢汝慇勤苦相劝，如今倦客已还乡。
食橄榄有感
王之望（宋代）

余初食橄榄，眉蹙口欲吐。
稍稍滋味之，久乃见媚抚。
曲终喜奏雅，先病得后愈。
功成老大时，亦足酬嘬咀。
余生足忧患，备已尝险阻。
犹如蓼中虫，自习蓼中苦。
不知苦尽处，回味有几许，
古人倒啖蔗，佳境贵渐取。
但问有与无，迟暮不犹愈。
君看道傍李，弃置终泥土。
池上梅烂开一枝横竹间方蕊
钱时（宋代）

临池满树玉离披，纵有余香已不奇。
蹈雪过来亭上坐，竹閒疏蕊忽横枝。
紫芝山房歌为郑尚书赋
王称（宋代）

我昔慕幽赏，山水纵奇观。朝挥海客棹，暮宿山霞关。

武夷群峰海云端，幔亭玉女非人间。层峦叠嶂去何极，空际轩翥如腾鸾。

双溪夹出绕明镜，百步九折鸣飞湍。就中紫芝一峰峭，恍惚溪上凝烟鬟。

深林瑶草昼可拾，山人笙鹤无时閒。紫芝之山不可攀，须知圣世非商颜。

祇应吐祥产奇瑞，煌煌三秀被林峦。何人卜居此山下，康成子孙世文雅。

朵朵芙蓉镜底青，淙淙瀑布屏间泻。山寂寂兮山房幽，兰膏烟帐夜埋头。

经史纵横一万卷，天地上下三千秋。閒寻方外屐，笑掬涧底流。

采芳结瑶佩，濯足歌远游。苍生海内望安石，谢公不得东山留。

一朝束书谢丘壑，啸咤风雷起寥廓。石床松月为谁明，清夜徒闻吊猿鹤。

南宫作赋安足奇，大廷对策裨衮衣。才高万乘屡回顾，承明出入生光辉。

玉骢曾锡天间骑，节钺重烦大藩寄。小吏兰台识马周，居人渤海怀龚遂。

胜槩相看无处无，烟萝不似故园居。瞻云几动亲闱念，归思空因托鲤鱼。

尔来中朝属耆旧，廊庙端严亸章绶。廷尉人传天下平，秩宗名在当时右。

当时之名信可称，回望故山山更青。晋公绿野久寂寞，海傅匡庐未足荣。

秖今八荒歌太平，三台位列中天明。功成早晚拂衣去，仙舟九曲能相迎。

此时君当倒却建溪绿，我亦为君歌一曲。何必相携茹紫芝，四海清风缅高躅。
渭南遇雨
邓廷桢（清代）

白杨风里雨潇潇，古驿泥深路转遥。却忆到家时节好，隔江红树过江潮。
赠谢彦翔
洪迈（宋代）

我本世味薄，寸田足自营。
年来荆棘尽，稍有梨枣萌。
但恐骨相凡，未敢希长生。
陈留达人后，未龀犀角盈。
旧游记三山，幽梦彻九清。
迩来三十年，但觉膏粱腥。
幽寻饭绿髓，默卧诵黄庭。
郁我尘土中，深慰夙心倾。
仙人吴门卒，解后烦寄声。
相期朝金阙，鹤驭何时征。
宫人斜
张侃（宋代）

涂脂抹粉岂长妍，得宠宜思辱在先。万古宫人斜上望，淡烟衰草为凄然。
同金汉臣徐蜚英小饮傍溪寺二首 其二
方回（元代）

高凭远眺酒频斟，谁识风前快饮心。州县长官胜邻境，秧畴水满树林阴。
夜坐
王岱（清代）

虫语惊寒梦，飒然山夜深。遥镫隔溪隐，残月过庭阴。

野哭多新感，林秋识旧音。年来风物异，不但客伤心。
五部岭
葛绍体（宋代）

岭上烟云作伴行，远山凝绿向谁横。
醉来睡足茅檐雨，三十六滩春水生。
拜袁越公墓因游定水寺有怀源老
戴表元（宋代）

乃翁已作飞仙去，犹得潭潭好墓田。
老树背风深拓地，野云依海细分天。
青峰晓接鸣钟寺，玉井秋澄试茗泉。
我与源公旧相识，遗言潇洒有人传。
灯下书怀
顾煜（清代）

冥色不堪旦，暗投无夜光。短檠风寂寞，枯坐意深长。

夜气沉虚席，檐花落睡乡。呼书欲同梦，枕月冷空床。
送范宗晖赴云南从军
钱仲益（元代）

投老怕送别，送别即伤神。况兹所别者，乃是平生亲。

行行赴何许，远在天之垠。迢迢万里余，欲见将何因。

近别犹不堪，远别情曷伸。翻嫌交密友，不若交疏人。

我昔初还乡，憔悴贱且贫。子来客吾邑，漂泊埋风尘。

一见如旧识，岁久情逾真。自谓同心交，不独雷与陈。

我入训乡校，子来寓城闉。燕语恒及酉，讽咏或达晨。

中间罗变故，别我游江滨。陶朱既远越，张禄遂入秦。

间阔几四载，会晤复喜频。明年上京都，聘充戚里宾。

我亦被荐书，谒选拜紫宸。缪居容台属，幸得联朝绅。

与闻复聚首，相见不隔旬。念子有俊才，倜傥无俦伦。

财轻大义重，实谓勇且仁。愿言永相从，诲语烦谆谆。

夫何事难料，告别何踆踆。从军赴滇阳，西去逾峨岷。

吾皇启昌运，万物皆维新。及兹艳阳月，莺花曜青春。

惜子独远去，书剑行随身。骐骥岂绁羁，雕鹗非笼驯。

丈夫志四方，岂必长相邻。嗟我已暮齿，双鬓垂秋银。

受刃割老肠，容易生酸辛。予时在史馆，寅入出巳申。

不暇持一觞，送子龙河漘。江之水滔滔，楚山青嶙峋。

咄此可奈何，泪下沾衣巾。
好事近（程继诚生日）
王之道（宋代）

霞影入瑶觞，酒与余霞同色。人共昌朝方永，过觥筹三百。

一枝共皱石榴裙，帘卷篆烟碧。约我他年湖上，看九华终日。
闻子冲被徵寄问兼趣早出四首 其四
于慎行（明代）

四十男儿报主身，时艰安得避风尘。功成自有抽簪日，且借青山与故人。
桐江舟夜
朱继芳（宋代）

荡桨入虚碧，星河俱动摇。
前村渔火近，别浦雁声遥。
对景知明月，回头得暗潮。
桐庐在何许，江路夜迢迢。
水龙吟 甲申七月二十六日，偕王居仁仲武小
许有壬（元代）

洹堂半月三来，小庭日见添佳致。苍稂疏瘦，黄葵高洁，玉簪清丽。林影波光，新晴景物，嫩凉天气。对溪山如此，田园归去，除诗酒、浑无事。烂漫乡邻鸡黍，比当年、鼎烹加味。古今都说，浮云春梦，功名富贵。何事迷途，直临老境，才寻平地。把尘寰休问，菊花行绽，请重来醉。
次韵李参政秋怀十绝
魏了翁（宋代）

穉金老火战重围，京洛缁尘点客衣。
输却东园南阁老，水花阑槛夕阳稀。
天冠山二十八首 其九 灵湫
王士熙（元代）

龙神蟠泥沙，宅此岩之阻。游人勿轻触，历历听秋雨。
禅人并化主写真求赞
释正觉（宋代）

二仪同根，万物一源。
机活静枢之臼，象成玄牝之门。
幽而不昏，湛而若存。
用妙触而出碍，体至虚而无痕。
车辙出门而合度，桃李成蹊而不言。
金错刀 辛卯七夕，又昭表妹招诸女伴作乞巧，会小病未往，赋此奉柬
丁善仪（清代）

云影淡，露华凉。虫声如雨漏初长。寻盟有约邀新月，乞巧无缘长晚香。

陈钿盒，奠琼浆。一灯摇梦费思量。遥知语笑情方惬，都向天孙问七襄。
次韵张汉卿梦庵十八咏 其十 禅窟
史浩（宋代）

胸中炯明月，一照万缘空。蝉蜕云霄表，堕地为儒宗。
除日得铜溪老人书
王铚（宋代）

除日相思辄寄诗，流光不特我衰迟。
岁穷沧海波涛急，天冷空山鸟兽悲。
一气先观云暖处，百花犹避岁寒枝。
迎年送腊须臾梦，正似须弥不动时。
玉漏迟 七夕行台诸公见饯
滕斌（元代）

问谁争乞巧。谁知巧处成烦恼。天上佳期，底事别多欢少。

雨梦天情半饷，又早被西风吹晓。愁未了。星桥隔断，银河深杳。

可笑儿女浮名，似瓜果登盘，情丝萦绕。百拙无能，赢得自家华皓。

我笑姮娥解事，但岁岁孤眠空老。归去好。江上绿波烟草。
和杨畋孤琴咏
范仲淹（宋代）

爱此千里器，如见古人面。欲弹换朱丝，明月当秋汉。

我愿宫商弦，相应声无间。自然召南风，莫起孤琴叹。
送客之江西
郑锡（唐代）

乘轺奉紫泥，泽国渺天涯。
九派春潮满，孤帆暮雨低。
草深莺断续，花落水东西。
更有高堂处，知君路不迷。
读林醇中书
邹浩（宋代）

天下苍生如我何，故人犹祝保天和。奉亲志意得归路，报国功名还钓蓑。

已分息心随饮啄，不应平地起风波。璚瑶欲报安能报，空向秦淮怅望多。
浙东陪元相公游云门寺
赵嘏（唐代）

松下山前一径通，烛迎千骑满山红。
溪云乍敛幽岩雨，晓气初开大旆风。
小槛宴花容客醉，上方看竹与僧同。
归来吹尽严城角，路转横塘乱水东。
用前韵留琴窗
文天祥（宋代）

百年矛上淅，万事枕中炊。
病苦还思老，贪嗔未若痴。
云低天欲动，江长岸如驰。
明月西风健，山头赋别诗。
秋词二首
秦观（宋代）

云惹低空不更飞，班班红叶欲辞枝。
秋光未老仍微暖，恰似梅花结子时。
和李雁湖晚春即事八首 其一
吴泳（宋代）

琴书澹泊古羲轩，花木幽閒汉绮园。碧落青嵩无用买，湖光一曲道真浑。
遂昌卸任只将兰花带赴湘湖，其余杂花概交后任，口占四句不入交册，亦所谓旧管新收开除实在云尔
朱煌（清代）

旧管竹竿仍万个，新栽桂树已三根。开除荤素兰花去，尚有梅庄插满盆。
偈颂一百二十三首 其九十三
释祖钦（宋代）

坐教直，猛著力。提个狗子佛性无，万缘俱屏息。似银山，如铁壁。

蓦然一拶粉碎，天地空，人境忘，寤寐如，死生一。万别千差尽空寂。
霜叶飞 黄芽菜
沈皞日（清代）

晓锄烟际。苔泥浅，篱根深种沙嘴。层层分叶细抽心，匀注陂塘水。

便一似菱鲜藕脆。霜天生摘斜町里。看冻抱筠笼，翠袖护、纤纤不用，井华重洗。

炊火检点山厨，并刀初试，也胜莼滑风味。调辛寸煮青瓷贮，香沁牙龈美。

佐冷淡、晶盘久矣。春三秋九园丁事。挽小车、声声唤，曲巷层门，半年燕市。
叶简占失牛
佚名（唐代）

占失牛，已被家边载上州。欲知贼姓一斤求，

欲知贼名十干头。（果邻人丘甲盗之）
梵隆大师乞诗隆能琴阮为鼓数行
韩元吉（宋代）

扁舟望涵山，一塔白云里。
东西互迎送，目尽三十里。
下有布金互，轩窗面流水。
上人富愿力，物物尽经始。
庄严万人缘，功就只弹指。
空斋了无事，鸣琴对清泚。
游鱼应朱弦，万籁入流徵。
我来不忍去，一听赏幽耳。
雨余新月上，云物纷可喜。
莫作箕山吟，秋风坐中起。
淳熙八年端午帖子词·太上皇帝合六首
崔敦诗（宋代）

竹殿阴阴间绿槐，日长棋罢看流杯。
北窗风味沈沈静，南内时新节节来。
明月棹孤舟 题吴江徐检讨孤舟垂钓图
毛奇龄（清代）

甫里先生何处是。家住近、垂虹亭子。著罢新书，开门闲望。

但见一湖烟水。

放棹偶然垂钓饵。人道是、松陵渔史。若问羊裘，投竿何所，应在白苹洲里。
东湖诗十首
黎廷瑞（宋代）

游丝窈窕织春晖，杨柳人家半掩扉。
一片暖云筛雨过，杏花疏处见莺归。
断桥闻角
仇远（元代）

柳外官桥出戍楼，和霜和月按梁州。
吹时莫近孤山下，千树梅花不识愁。
新喻道中寄元明用觞字韵
黄庭坚（宋代）

中年畏病不举酒，孤负东来数百觞。
唤客煎茶山店远，看人秧稻午风凉。
但知家里俱无恙，不用书来细作行。
一百八盘携手上，至今犹梦遶羊肠。
和国信子育元韵 其五
彭汝砺（宋代）

傍火时寻柏子烧，青灯笑语夜寥寥。殊方更喜人情好，长日不知山路遥。
采菱
苏泂（宋代）

引蔓搴花钓艇妨，游飏锦浪霅溪傍。
若教总不餐烟火，只采芳香亦味长。
入峡二首
詹同（明代）

归州女儿采薪归，荷叶遮头雨湿衣。
不怕山边石路滑，竹篮在背走如飞。
效乐天体
姜特立（宋代）

田宅不多终是有，园池虽不胜如无。
三平二满人间少，此乐唯应属老夫。
静逸园秋日閒居 其一
张藻（清代）

胜迹招城市，幽居得小园。吾生澹相寄，往事漫追论。

人忆乌衣旧，名怜香草存。祇今耽静逸，秋景满丘樊。
田家四时·其二
郭祥正（宋代）

麻麦闻熟刈，蚕成缲莫迟。
更看田中禾，莨莠时去之。
幸此赤日长，农事岂敢违。
愿言一岁稔，不受三冬饥。
满江红（送吴叔永尚书）
吴潜（宋代）

举世悠悠，何妨任、流行坎止。算是处、鲜鱼羹饭，吃来都美。暇日扁舟清＿上，倦时一枕薰风里。试回头、堆案省文书，徒劳尔。

南浦路，东溪水。离索恨，飘零意。况星星鬓影，近来如此。万事尽由天倒断，三才自有人撑抵。但多吟、康节醉中诗，频相寄。
用元韵答李郎中
王炎（宋代）

地近觚棱云气间，蕊珠宫殿压青山。
云根尽处天风急，疑是人间有广寒。
用洪觉范诗为首作四绝 其一
赵蕃（宋代）

剩水残山惨澹间，道人名字满江干。向疑此语来天上，何意真成朝暮看。
答杜秀才五松见赠
李白（唐代）

昔献长杨赋，天开云雨欢。
当时待诏承明里，皆道扬雄才可观。
敕赐飞龙二天马，黄金络头白玉鞍。
浮云蔽日去不返，总为秋风摧紫兰。
角巾东出商山道，采秀行歌咏芝草。
路逢园绮笑向人，两君解来一何好。
闻道金陵龙虎盘，还同谢朓望长安。
千峰夹水向秋浦，五松名山当夏寒。
铜井炎炉歊九天，赫如铸鼎荆山前。
陶公矍铄呵赤电，回禄睢盱扬紫烟。
此中岂是久留处，便欲烧丹从列仙。
爱听松风且高卧，飕飕吹尽炎氛过。
登崖独立望九州，阳春欲奏谁相和？
闻君往年游锦城，章仇尚书倒屣迎。
飞笺络绎奏明主，天书降问回恩荣。
肮脏不能就珪组，至今空扬高蹈名。
夫子工文绝世奇，五松新作天下推。
吾非谢尚邀彦伯，异代风流各一时。
一时相逢乐在今，袖拂白云开素琴，弹为三峡流泉音。
从兹一别武陵去，去后桃花春水深。
同陈正言登李家山次朱子游山诗韵
吴与弼（明代）

静来荣辱淡无惊，却喜閒身去就轻。心目开明随地好，山川奇胜自天成。

短筇密倚经行稳，磐石徐登发咏清。却忆携琴曾此憩，尘寰寒暑几回更。
杂咏一百首·管辂
刘克庄（宋代）

平叔知几语，疑于易学通。
岁朝不相见，隔日问三公。
醉时歌
于东昶（清代）

请君不用嗟身贱，东市朝衣君不见。请君不用悲家贫，奴辈利财杀季伦。

请君不用忧年老，颜子贾生俱早夭。我生兀傲天地间，二豪侍侧蜾螟然。

清风入我室，明月对我影，外此惟有酒徒诗客可与相周旋。

今夕何夕秋花鲜，蟹胥鸡蹠罗长筵。上客季长及元叹，贤主竹林籍与咸。

胡刘二叶俱壮士，鲍子沈生方少年。诸君且勿喧，听我歌一言，有酒不醉非豪贤。

吁嗟乎男儿生世剧可怜，生受五欲相熬煎。既不能挥鲁阳之戈驻白日，又不能跨王乔之鹤升青天。

人生百年百无一，身后之名纵辉赫，何与冢中之枯骨。

万事不如杯在手，急宜醵钱日沽酒，此外区区复何有。
县斋秋怀
程公许（宋代）

蜀西金天晶，气禀勇於义。
时台紬书乐，一麾岂其志。
堂堂蜀蜀公孙，加璧不可致。
语默易规，经纶那得避。
君看西山岑，郁积好云气。
肤寸泽四海，敛退无一事。
持以问亨泉，寒洌忍自必，
和人巫峡中望十二峰之作
屈大均（明代）

十二峰横彩翠长，含情不忍上高唐。朝云终古疑神女，暮雨何高惑楚王。

南国荒淫多梦寐，骚人讽谏有辞章。兰荪亦爱风流地，茎叶青青不断香。
题芳洲诗集
马廷鸾（宋代）

虎踞已知王气尽，鹃啼谁感帝魂哀。
怪渠册后诗情苦，曾到留都丰镐来。
和虑可庵悲秋十首
何梦桂（宋代）

秋风来大地，万里成丘墟。
床头何所有，惟有一卷书。
曳综朗长诵，环堵乐有余。
自笑饭颗山，少陵真腐儒。
贺新郎（送杜子野赴省）
严仁（宋代）

说到城南杜。尽风流、至今人号，去天尺五。家世联翩苍玉佩，自有文章机杼。看鸾凤、九霄轩翥。文阵堂堂新得隽，正少年、壮气虹霓吐。拈彩笔，月城去。

出关相送梅千树。雪连空、马蹄特特，晓寒人度。帝里春浓花似海，催人明光奏赋。须快展、亨衢阔步。随世功名真漫浪，要平生、所学期无负。须记得，别时语。
七月六日二首
张耒（宋代）

雨洗秋城碧玉天，暮云吹尽月娟娟。
寂寥谁是清宵伴，只有姮娥最可怜。
程评事西园之作
法振（唐代）

谁向春莺道，名园已共知。檐前回水影，城上出花枝。

摇拂烟云动，登临翰墨随。相招能不厌，山舍为君移。
和张彦辅雪后栖贤之作
朱熹（宋代）

夜来春雪遍林丘，却喜风威晓便收。好上篮舆闲纵目，莫将衲被苦蒙头。

微官正愧逍遥社，胜日犹堪汗漫游。欲出林关恋瑶草，不妨尊酒更淹留。
落梅入砚池
王之道（宋代）

玉佩翻然下帝傍，墨池照影妬新妆。
时人莫作飘零看，收拾毫端无尽香。
立春谢司法有诗次韵
方岳（宋代）

草亭亦欲识诗葩，连夜开将雪树花。
清处尽强陶学士，不关羔酒与龙茶。
又次王恭叔韵
楼钥（宋代）

人为天地最灵物，野卉无情犹若此。
石间薜荔水昌阳，卷柏生崖并葛藟。
是皆草中号长久，未见县空解葩蘂。
柯叶不改耐岁寒，土著青松那可拟。
不须丹砂访葛洪，毋用仙方传李耳。
未知此种谁为传，乌有先生子虚子。
太上皇后閤春帖子 其二
许及之（宋代）

广成得道自崆峒，少广功成阆苑中。自是仙家春不老，蟠桃枝上又春风。
胡夫人出尘庵诗四首 其四
周紫芝（宋代）

瑶池人摘几番桃，月下犹吹弄玉箫。为病书符何日了，云軿看即下丹霄。
同阿大野臣斋中夜集围炉三首 其一
王彦泓（明代）

兽炭飘星上绮裘，铜盘光照两莲钩。春灯订约晴难定，夜烛留欢雪渐稠。

问字金钗羞拔俗，退朝玉勒乍偷游。酒边风味载频见，看到颜酡第几瓯。
老去
宋祁（宋代）

老去惯摇落，第看芳岁阴。
穗残饥鸟集，荷破曝龟沈。
远岫多馀紫，寒溪有定浔。
残蝉何所畏，缄口抱秋林。
秦纪
刘克庄（宋代）

土广曾吞九云梦，民劳因起一阿房。
人皆怜楚三户在，天独天秦二世亡。
次韵履常见贻
晁补之（宋代）

人皆爱陈子，新雨尚能来。
但使门多客，何嫌室自埃。
弓旌无远野，城郭有遗才。
底日常侯舍，传声四辈催。
春日五首
杨时（宋代）

一番微雨一番晴，淡淡春容照眼明。
庭外幽花自开落，飞扬无处觅残英。
摊破南乡子
侯善渊（元代）

嗟恨这形骸。百般做、纽捏狂乖。如今省也寻归路，冰清玉洁，昂霄峻鄂，奚失俗崖。

心静若冰台。灵光莹、不梁纤埃。厥然别有真奇妙，聤晟合璧，升玄羽化，脱下凡胎。
无碍泉
李弥大（宋代）

瓯研水月先春焙，鼎煮云林无碍泉。将谓苏州能太守，老僧还解觅诗篇。
古杉诗
甘汝来（清代）

南昌古豫章，以树名郡治。梓生松阳门，荣悴关隆替。

南康吾支郡，巘山在其地。上有陈蕃墓，两杉入云际。

谁其十年树，乔木匪偶寄。下钟地之灵，上秉天之气。

象山我家茔，马鬣封先世。土角流金星，形家兹可志。

婆娑一古杉，孤干亭亭植。春夏敷荣华，秋冬弥苍翠。

太传坟前杉，上下论年岁。吁嗟此古木，且似植其类。

惟我大父母，矫矫同风味。盘错系纲常，磨砻成节义。

会合待千年，造物有深意。雨露日滋荣，永言受荫庇。
舟过沧洲李若临使君邀饮南川楼上 其一
陈履（明代）

病客辞京国，扁舟将入吴。逢君话桑梓，开宴近蓬壶。

对酒怀偏剧，登临兴不孤。况看明月好，莫惜尽欢娱。
雨楼晚思
李龏（金朝）

红叶入溪树，悽悽吟思微。雨连秋市暗，钟绕暮天飞。

浅井阴萤出，高城宿鸟归。谁知凭栏处，愁响隔林机。
越州歌二十首
汪元量（宋代）

月夜湖歌歌正长，船来船去水茫茫。
上塘歌了下塘唱，更唱吴王与越王。
三贤咏
李覯（宋代）

鲁连誓蹈海，夷齐甘采薇。
秦王不得帝，周武终见非。
轻死议万乘，强哉三布衣。
凡人欺贫贱，贫贱岂易欺。
慧聚杂题 西斋
李乘（宋代）

老后名山付卧游，偶携谢屐此寻幽。每思南岳嘲周子，何暇东林访惠休。

苔护出生苍石老，竹供延客碧云秋。主僧不用贪行脚，祇此林间可白头。
避地云山全父弟诗寄梅花
阳枋（宋代）

骨中香彻骨中清，着雨问花不作声。
一气本同形色异，人花清杰两忘情。
和乐天感鹤
元稹（唐代）

我有所爱鹤，毛羽霜雪妍。秋霄一滴露，声闻林外天。

自随卫侯一，遂入大夫轩。云貌久已隔，玉音无复传。

吟君感鹤操，不觉心惕然。无乃予所爱，误为微物迁。

因兹谕直质，未免柔细牵。君看孤松树，左右萝茑缠。

既可习为饱，亦可薰为荃。期君常善救，勿令终弃捐。
胡蝶飞
许棐（宋代）

胡蝶飞，胡蝶飞，红边迷了紫边迷，粉老香乾何处归。

不学蜜蜂做家计，勤苦之中有甘味。
壶中林壑
叶茵（宋代）

山下水一泓，山上云一朵。
有尘飞不来，终年风月我。
古意
李吕（宋代）

鸱鸮嘲凤凰，飞鸣竞啾啾。
凤兮问彼鸮，见憎何因由。
我居在丹穴，下瑞暂来游。
梧桐与竹实，食息无外求。
尔来挟妖怪，隐身向阴幽。
所至兴祸事，觜爪藏戈矛。
昼伏作鼠态，白日照可羞。
臭腐适其愿，恶类自与俦。
志尚素不同，何残风马牛。
嗟予月旦评，岂论汝劣优。
汝道自取薄，安得妄怨尤。
自古盗憎主，何异鸱辈流。
有如夫子圣，武叔非宿仇。
臧仓沮孟氏，岂为鲁君谋。
但当砺风节，汝自曲如钩。
和张仲实见寄
仇远（元代）

天地有义气，五行秋在金。
风吹庭前树，亦做清商音。
游子初离庭，百感集一襟。
谅予老冉冉，无复谣善淫。
吾方用吾悟，安计他人心。
偈颂一百五十首
释心月（宋代）

一叶落，天下秋，
布袋今朝又解头。古路不曾生雨草，
慈明何事过汾州。
西苑春晴
王立道（明代）

二月韶光满帝城，上林啼鸟报新晴。依空袅袅游丝静，极望萋萋芳草平。

风煖昭阳翻翡翠，波融太液浴鵁鶄。回看夹路花齐发，应待銮舆向此行。
齐开乐
周密（宋代）

人也。泚笔赋情，不复作少年丹白想。或者以九方皋求我，则庶几焉

东风又入江南岸，年年汉宫春早。宝屑无痕，生香有韵，消得何郎花恼。孤山梦绕。记路隔金沙，那回曾到。夜月相思，翠尊谁共饮清醥。

天寒空念赠远，水边凭为问，春得多少。竹外凝情，墙阴照影，谁见嫣然一笑。吟香未了。怕玉管西楼，一声霜晓。花自多情，看花人自老。
上巳山中喜晴
侯祖德（明代）

杖履追欢赋遂初，酒饼犹自挂架车。雨晴山鸟能呼客，风暖林花亦启予。

曲水流觞诗欲就，茂林修褉事非虚。只今四海兵戈偃，好觅人间种树书。
夜读太玄
释文珦（宋代）

虚室冷云边，消閒读太玄。
未须求甚解，聊复竟余篇。
夜永残膏薄，天高列宿悬。
有蓍还懒揲，休咎已俱捐。
游灵岩
鲜于侁（宋代）

千峰环郡宇，二水绕城堞。
每怜山水佳，况复开岩穴。
川流数里山，放棹攀巀嵲。
灵岩骇神化，环阴数亩阔。
何人营佛祠，栋宇殆天设。
前轩瞰溪山，眺听心耳豁。
径穿巨石下，碧玉耸高节。
涓流泻石谼，玉乳基且洁。
其乐乃小岩，洞户敞深徹。
嵌岩见石柱，任重立精铁。
昔人遇真仙，相携观金阙。
川平听鸡犬，始觉人世别。
屈曲沿清溪，桃花正开发。
尘缘念乡县，归思若弦涉。
寤寐瞬息间，岩扉已严鐍，
时迁等陵谷，事胜存图牒。
独有苍江流，青霄鉴明月。
予来秋之季，气象颇凄切。
草木自变衰，山花常复活。
青晖沃赏适，异境差胜绝。
薄暮上归艎，依然望林樾。
古兴
敖陶孙（宋代）

昔我走东海，遥望殊庭曲。
独木盘九龙，欲以铁纲漉。
纷纷下百怪，牙甲争踏蹴。
珊瑚泣沈沈，怅望不昔录。
终然出用大，坐阅年代速。
寄谢寥阳天，龙宫书未读。
次韵宋永兄感旧五首
黄公度（宋代）

龆齓谈经动圣聪，山川英气向来锺。
中书落笔万人绕，天陛赐袍千载逢。
利锁名缰身半老，酒徒诗社意偏浓。
莫欺犬子倦游久，得志犹能通筰邛。
赠别华顶老僧
圆复（明代）

老宿清无侣，名山住有年。
须留三寸雪，衲挂半窗烟。
破屋眠秋雨，孤铛煮夜泉。
相逢笑相别，红叶满霜天。
行住坐卧三十二颂
释印肃（宋代）

灵源车辙显来由，一粒穿时快疾收。
莫待庐陵高索价，临机下口卒难酬。
赠陈仲循
游酢（宋代）

即今年才五十余，脱去簪绂弊屣如。
圣时搜选动空谷，策足要路争先趋。
庙堂故人握重柄，僵者可植瘦可腴。
惓惓风义数寄语，掉头不顾甘如愚。
石径樵归
古文集（明代）

伐木宁辞活计疏，苍苔白石雨晴初。归来饱饭黄昏后，还向窗前读古书。
西江月·良月才经四日
佚名（宋代）

良月才经四日，彭城庆诞真贤。从来斗酒百诗篇。锦绣文章灿从。自合宰官身现，谁知富贵由天。但教福寿喜双全。直看子孙荣显。
偶吟
李以贞（明代）

时逢离乱学樵渔，身在逃名只读书。几日沉吟门懒出，也教猿鹤见人疏。
颂一首
释净如（宋代）

四大幻形，徒劳口别。缘会而生，缘散而灭。一片虚空，本无口缺。

六十九年一梦身，临行何用忉二说。
题天回驿
徐氏（宋代）

翠驿红亭近玉京，梦魂犹是在青城。

比来出看江山景，却被江山看出行。
戏寄邵瞻远
孔平仲（宋代）

道人养金丹，笑我餐芝朮。青瞳何皎然，照映冰雪质。

壶中玉楼好，天外鸾骖逸。境清莫回顾，世味甜如蜜。
喜马先辈及第后见访
林逋（宋代）

肄业十年初，萧然此饭蔬。
何期桂枝客，来访竹林居。
香炷看新诰，尘痕拂旧书。
回轩应睠睠，将与岭云疏。
题云月图
王灼（宋代）

万里峨眉夜夜月，千秋巫峡朝朝云。
诗句丹青共摹写，笔端三昧要平分。
华山 其二
徐积（宋代）

一条云路谁曾到，万丈仙梯也不如。好上青云骑鸑鷟，更探明不弄蟾蜍。

风初定处云烟合，日未中时碧洞虚。山下不须骑骏马，为言行客且乘驴。
题召伯斗野亭
孙觉（宋代）

淮海无林邱，旷泽千里平。一渠闲防潴，物色故不清。

老僧喜穿筑，北户延朱甍。檐楯斗杓落，帘帏河汉倾。

平湖杳无涯，湛湛春波生。结缆嗟已晚，不见芙蓉城。

尚想紫芡盘，明珠出新烹。平生有微尚，一舟聊寄行。

遇胜辄偃蹇，霜须刷澄明。可待齿牙豁，归欤谢浮荣。
朝天子（周师从小阁）
杨无咎（宋代）

小阁宽如掌。占螺浦、山川夷旷。千奇万状。见云烟收放。

更永夜、风生明月上。用取真成无尽藏。谁共赏。徙倚抚、危栏吟望。
祷雨报恩因到翟园四首 其二
杨万里（宋代）

草路无泥未有尘，城南城北总游人。不缘香火来山墅，孤负今年半段春。
使辽
彭汝砺（宋代）

北行未始过陈桥，仗节今朝使大辽。寒日拥云初漠漠，急风招雪晚萧萧。

江湖梦寐时之楚，象魏精诚日望尧。孤驿夜深谁可语，青灯黄卷慰无聊。
凤皇山歌
贝琼（元代）

大城周回三百雉，紫微阁对吴山起。天目西来为凤皇，苍然不山钱唐水。

玉辇金舆北去赊，行人折尽上阳花。杜鹃夜叫葛洪井，燕子春归苏小家。

燕归不识更新主，王气凄凉作风雨。城南杨柳郁金黄，一束纤腰为谁舞。
山家五首 其一
陆游（宋代）

风月宽闲地，溪山隐遁身。云边安井臼，竹里过比邻。

洗朮分岩瀑，烹芝束涧薪。柴门敲不应，疑是避秦人。
题松泉梅鹤图为吴中书
张泰（明代）

一壑风泉隔暖尘，两崖烟雪护幽春。山空月落峥嵘际，老翠寒芳自结邻。
赠何君迁太仆少卿
李梦阳（明代）

省客新乘卿士车，寻盟特别水云居。还朝贾谊元前席，去国虞生合著书。

贪顾休轻冀野马，祖行亲钓汴河鱼。虚疑厄闰春情晚，驿路群花宛宛舒。
白莲花
徐积（宋代）

水一重重玉一重，更无妖色媚西风。虽然物外能为素，又恐人閒只爱红。
秋怀十首
汪莘（宋代）

形骸欹仄面皮黄，破屋三间号柳塘。
自大暑来真畏暑，到微凉处便知凉。
井亭桥
陈起（宋代）

桐花夹岸柳遮山，水面谁家燕子还。
摩利阁边唐相井，濯衣人散暮潺潺。
次李校书韵嘲阁下红梅
项安世（宋代）

托迹千花冀可曹，冰姿何敢露秋毫。
只随婢子希红药，肯信仙家有碧桃。
照影日华烘玉颊，承恩衢勺醉香醪。
自抛腊雪茆檐梦，应羡春风画阁高。
题虎啸风生图
唐文凤（明代）

南山虎穴云冥冥，猛兽中居藜藿青。林深谷暗日欲暝，据地大吼风汵汵。

黄熊赤豹莫敢触，狡兔妖狐徒自伏。威棱震耀电目光，视雄耽眈欲逐逐。

昂头掉尾时欠伸，食麛攫犊秋复春。短衣匹马有李广，折弧堕矢无裴旻。
灌口观渔
吴升（清代）

西来之水如建瓴，渔者陆处烟中汀。竹柎泛泛代舴艋，蹋浪稳如平地行。

不营万匠篊，不结百囊罟。渔竿藋藋荷乌鬼，长喙碧睛水中虎。

冬晴滩落渔唯唯，吉日维何壬与癸。为鹅为鹳俨成行，水面合围森壁垒。

一声叱咤风怒号，翻身陡落随奔涛。乌衣队队霎时没，但闻水底逃鳞拨剌而惊跳。

须臾鼓翼冲波起，衔出银鳞半窥尾。大鱼跋扈不受擒，拍拍飞来争角犄。

鱼笼已满鸬鹚归，驱之不下亦不飞。渔翁爱鱼亦惜鸟，大鱼入市小鱼疗尔饥。

吁嗟此鸟能知止，得少不忧多不喜。饱食居然无怍容，闲闲晒翅斜阳里。
句
陆经（宋代）

薄有田园归去好，苦无官况菲来休。
哀词二章 其一
唐庚（宋代）

云霄才业逝川东，学易年龄一梦中。春殿昔抽蟾桂绿，夜台今陨幕莲红。

残章断槁尘埃满，别院疏帘笑语空。千古龟山原口墓，暝烟萧索白杨风。
闭居五咏其二坐忘
苏辙（宋代）

少年常病肺，纳息肺自敛。
灵液洗昏烦，百药无此验。
尔来观坐忘，一语顿非渐。
道妙有至力，端能破诸暗。
跏趺百无营，纯白乃受染。
至人不妄言，此说岂吾僭。
向氏归来园
廖行之（宋代）

十亩江头地，今时靖节园。
辋川惭画古，绿野谩名存。
自有菊成径，何须花满原。
是间无俗物，不用闭松门。
端午节
杨爵（明代）

圜中佳节喜相寻，况有良朋与合簪。蒲酒且同今日乐，负盘因合古人心。

忧时未恤身危久，宥罪还思恩诏临。此日密云成骤雨，似伤屈子泪淋淋。
道晏寺主院
韦应物（唐代）

北邻有幽竹，潜筠穿我庐。往来地已密，心乐道者居。

残花回往节，轻条荫夏初。闻钟北窗起，啸傲永日馀。
赋玉笥山赠长史入京
梁兰（明代）

静倚红莲幕，徐经玉笥山。势盘晴汉表，影动碧波间。

未遂游观趣，因陪入觐班。掠舟惊鹤过，栖壁羡云还。

归旆春风里，乘閒却试扳。
送九兄佥书归二首
蔡戡（宋代）

中年仍再别，归意苦难留。
风雨伤心夜，江山满目秋。
西堂诗入梦，东阁酒添愁。
他日荆溪上，无违具一舟。
申国太师吕公晦叔挽词三首 其三
范纯仁（宋代）

达尊推国老，雅量寔予师。世翊千龄运，哀闻二圣悲。

伤心瞻傅象，竭力奉萧规。多少忠贤泪，非唯哭己知。
送莫别驾之袁州
韩雍（明代）

握手离亭酒漫倾，送君南去佐专城。帆开浙水孤舟远，路指宜阳别驾轻。

素有清名如白璧，岂无惠政及苍生。西江父老如相问，衰朽江湖亦有情。
潜园琴馀草题词 其二
陆翰芬（清代）

东瀛梅鹤继西湖，好向孤山认故吾。海国几人扶大雅，蛮乡从此获骊珠。

虚心下问君师竹，盲目随声我滥竽。传到洛阳应纸贵，骚坛处处识林逋。
山居苦
赵与滂（宋代）

隐君家翠微，茆屋竹为扉。
红日自朝暮，青山绝是非。
野花无蝶管，怪木有神依。
益信林泉乐，年高白发希。
和王立之见赠四首 其四
谢逸（宋代）

钟鸣戒夜行，途远畏日暮。王良鞭骥子，一跃仅十步。

怪事书咄咄，白发生故故。未暇陈九事，亟归读四库。
滕阁怀古
邹登龙（宋代）

凭高独展眺，风叶乱鸣秋。
銮舞自空阁，渔歌尚晚舟。
卷帘山历历，倚槛水悠悠。
月出江城暮，凄凉万古愁。
陈元方候袁公
刘义庆（南北朝）

陈元方年十一时，候袁公。袁公问曰：“贤家君在太丘，远近称之，何所履行？”元方曰：“老父在太丘，强者绥之以德，弱者抚之以仁，恣其所安，久而益敬。”袁公曰：“孤往者尝为邺令，正行此事。不知卿家君法孤，孤法卿父？”元方曰：“周公、孔子异世而出，周旋动静，万里如一。周公不师孔子，孔子亦不师周公。”
和鲍守次韵林德祖十四首
傅察（宋代）

使轺问俗画轮轻，五马张筵驻驿亭。
他日恩荣封诏紫，伫看蹇谔仗蒲青。
才能并赐龙文剑，勋业同分云母屏。
太史已书贤者聚，荀陈此地仰华星。
题沈黎城
权彻（唐代）

苏子卧北海，马翁渡南洲。迹恨事乃立，功达名遂休。

夜闻羽书事，召募此边州。铁骑耀楚甲，玉匣横吴钩。

雪厚群山冻，蓬飞荒塞秋。久戍曷辞苦，数战期封侯。

不学竖儒辈，谈经空白头。
除夕
苏辙（宋代）

患难思年改，龙锺惜岁徂。
关河先坂远，天地小臣孤。
吾道凭温酒，时情付拥炉。
南荒足妖怪，此日谩桃符。
六祖传付偈颂 其八 六祖
黄裳（宋代）

大事从来夙有因，太空全是气精神。牟尼莫怪无人问，作用皆云已得真。
自宽
王禹称（宋代）

身世龙钟且自宽，追量才分合饥寒。朝中旧友休誇贵，箧里新诗不博官。

晓发静梳微霰落，夜琴闲拂古风残。会须归去沧江上，累石移莎拥钓滩。
夜拟李义山四更四点
吕南公（宋代）

四更四点露成霜，个里愁人暗断肠。鼓角未喧闻鼻鼾，北风窗户月荒凉。
赠惟了侍者
陆游（宋代）

水边剥啄打门谁？满袖清风一纸诗。
惊起放翁蝴蝶梦，半窗寒日欲斜时。
寄南郡直讲王圣源
宋祁（宋代）

良辰酒所独持杯，目极南云首重回。
荣路久嗟冠一免，经筵贪重{擿扌换木}三摧。
多年道胜胸中战，即席人推客右才。
深诏糊名求异等，伫看挥笔映天台。
呈外舅孙莘老二首
黄庭坚（宋代）

甓社湖中有明月，淮南草木借光辉。
故应剖蚌登王府，不若行沙弄夕霏。
致仕後即事
陆游（宋代）

沉绵分已饯余生，造物苛留未遣行。
今日下床还健在，一编来就小窗明。
次韵王定国得晋卿酒相留夜饮
苏轼（宋代）

短衫压手气横秋，更着仙人紫绮裘。
使我有名全是酒，従他作病且忘忧。
诗无定律君应将，醉有真乡我可侯。
且倒余樽尽今夕，睡蛇已死不须钩。
过倒马坡
周廷用（明代）

未识埋轮路，重经倒马坡。
赤霄开栈道，白日蔽云罗。
古碛羊肠绕，飞泉鸟背过。
张生铭剑阁，千古仰嵯峨。
赠秋蓬王相士
何梦桂（宋代）

秋蓬秋蓬，我不原爵三公，
亦不原禄万钟。君谟骨相只如此，
休向蓬州问李翁。迂叟病齿落半空，
岂是天食蛙骨虫，但原壶中乞方匕，
齿发复出还婴童。漱石清溪歌九曲，
饱饭黄精羹杞菊。
真身
释正觉（宋代）

一叶落时天下秋，不风流处却风流。木人退步金绳断，直下无机牵铁牛。
道中杂兴五首 其二
刘一止（宋代）

姚黄花中君，芍药乃近侍。我尝品江梅，真是花御史。

不见雪霜中，炯炯但孤峙。
筠轩丈以雁山茶饷客
丁丙（清代）

雁山色如古鼎彝，丹砂翡翠青瓜皮。四十九盘云合离，一百二峰烟芬菲。

客儿游屐独见遗，诺讵那至开初基。沈记薛赋彰希微，閤南北兮谷东西。

泉膏石髓蒸华滋，五珍之产茶尤奇。梅公诗句高品题，阮家仙种是也非。

清明节过谷雨霏，新芽一枪还一旗。武火焙足文露晞，瓶盛箬裹致远宜。

铁翁得之笑解颐，新年招集吟朋嬉。小小炉子涂红泥，雪余檐滴烹珠玑。

蟹眼鱼眼声澌澌，恍疑瀑在龙湫飞。煎成浅盏浮琉璃，色香味与阳羡齐。

座中二老先忘机，裹粮曾踏芙蓉溪。重圆茶梦疏朝衣，鲰生亦幸清诗脾。

所嗟互市来西夷，茶纲岁入千朱提。可怜军火无穷期，不抵防海一日糜。

兹茶隐秀与世违，解渴不屑沦鲸鲵。主人论敌有余凄，苦心茶味其庶几。

更期八尺支杖藜，雁湖绝顶轻攀跻。春茶采采归来兮，延年益寿同丹荑。
相和歌辞。从军行
王建（唐代）

汉军逐单于，日没处河曲。浮云道傍起，行子车下宿。

枪城围鼓角，毡帐依山谷。马上悬壶浆，刀头分顿肉。

来时高堂上，父母亲结束。回首不见家，风吹破衣服。

金创生肢节，相与拔箭镞。闻道西凉州，家家妇人哭。
淮阴县
许及之（宋代）

甘罗古篆娑罗刻，岂但淮阴妙二罗。胯下桥边有男子，追亡拟问汉萧何。
扫旧日山房
邓云霄（明代）

寂寂幽斋半草莱，北山逋客正归来。江头渔父休相笑，海上鸥群莫浪猜。

荒径松篁宜晚对，故人鸡黍得重陪。含香襆被浑闲事，五柳惟知浊酒杯。
奉和独孤中丞游云门寺
严维（唐代）

绝壑开花界，耶溪极上源。光辉三独坐，登陟五云门。

深木鸣驺驭，晴山曜武贲。乱泉观坐卧，疏磬发朝昏。

苍翠新秋色，莓苔积雨痕。上方看度鸟，后夜听吟猿。

异迹焚香对，新诗酌茗论。归来还抚俗，诸老莫攀辕。
象牙潭
何中（元代）

水禽两两树三三，近浦遥峰隔嫩岚。新换一天秋色别，短篷又过象牙潭。
方待制挽词二首 其一
葛胜仲（宋代）

琐闼枢机地，储闱羽翼人。蕝仪容典备，校历闰馀亲。

云路箕乘说，泉台岳返申。荀龙行济美，交旧独伤神。
弈棋绝句二首 其二
洪炎（宋代）

鹭落寒江鸦点汀，晴窗飞雹击槃声。方圆动静随机见，清簟疏帘眼倍明。
横吹曲辞。长安道
聂夷中（唐代）

此地无驻马，夜中犹走轮。所以路旁草，少于衣上尘。
和元遗山五首
王奕（元代）

高门连曲沼，上有泮宫台。
芹藻莽不复，菰蒲弄风埃。
灵光突其右，荒秽良可哀。
两阜爪距地，驱车俨临淮。
鸡虫争得失，扰扰胡为载。
何如袖春服，行歌与时偕。
我来晞白发，归咏同此怀。
柴桑志童冠，寤寐须偕来。
酌逵洗逸盼，雅趣孰此偕。
步雩习风腋，自觉聪明开。
宿径山娑罗林二首 其一
祖铭（元代）

高斋宿层峦，无眠振衣起。历历夜方悄，婉婉情自美。

浓露灌桂花，清香袭庭几。林旷鸣籁隐，空净停云徙。

万事坐若遗，静极到天理。举目注秋江，凉月薄如水。
夜宿崇因寺述怀奉呈诸公
毕仲游（宋代）

月老庭除白，火明山顶高。酒容无俗客，诗兴任吾曹。

促席暂欢谑，思家还郁陶。坐闻钟磬响，那免话离骚。
浪淘沙 感怀
胡凯似（清代）

娇养膝前身。远嫁辞亲。不堪重忆昔时情。忽见帘栊新月色，触动乡心。

此际暗伤神。别恨纡萦。金炉香烬漏沉沉。底事愁怀消未得，欲诉谁听。
及第后读书院咏物十首上礼部李侍郎 箭括
樊铸（唐代）

刻□□材圆，相成□不偏。守规心已正，受省礼仍全。

有节通贞干，无邪抱直弦。向非兼羽翼，何得札俱穿。
雨後泊舟小箬，回望灵山
杨万里（宋代）

灵山相识已平生，雨後精神见未曾。
一朵碧莲三万丈，数来花片八千层。
云姿雾态排天出，竹杖芒鞋欠我登。
羡杀峰头头上寺，厌山不看是诸僧。
煌煌京洛行
曹丕（魏晋）

夭夭园桃，无子空长。
虚美难假，偏轮不行。
淮阴五刑，鸟尽弓藏。
保身全名，独有子房。
大愤不收，褒衣无带。
多言寡诚，抵令事败。
苏秦之说，六国以亡。
倾侧卖主，车裂固当。
贤矣陈轸，忠而有谋。
楚怀不从，祸卒不救。
祸夫吴起，智小谋大。
西河何健，伏尸何劣。
嗟彼郭生，古之雅人。
智矣燕昭，可谓得臣。
峨峨仲连，齐之高士。
北辞千金，东蹈沧海。
舟行望南韶诸山
黄子云（清代）

出关青不断，天地日逼窄。连峰塞东南，显晦错朝夕。

峭摩层穹心，窟压厚坤脉。壁面劈洪荒，狞色向人射。

羲阳回六辔，照见灵斧迹。轮囷长鲸鬣，嵌空老龙脊。

血埋霓影红，藓蚀铜花碧。女皇补天后，狼藉五色石。

哀壑惨光晶，沆漭玄云积。乳窦溅瀑丝，一泓耿幽白。

中峰石扇开，直下雷声騞。枯杉皮复苏，卧柏腹全坼。

落日风泠泠，山鬼摄人魄。下土径绝踪，邈与人境隔。

我行逾千里，丘壑兴转剧。逝将凌紫崖，逍遥炼金液。

此意恐未然，一身有驱迫。扁舟转瞬过，回首已夙昔。
和谢公定河朔漫成八首
黄庭坚（宋代）

百里弃疆王自直，万金损费物皆春。
须令牧马甘踰幕，更遣弯弓不射人。
谣
薛瑶（唐代）

化云心兮思淑贞，洞寂灭兮不见人。瑶草芳兮思芬蒀，

将奈何兮青春。
再赓佳什已致牵羊之请又辱不鄙垂教盖不巫困
李流谦（宋代）

讲摩师友我尤须，此道今人已绝无。
颇欲相从问奇字，故应未绝注阴符。
竹嫌影薄乘春种，酒怕樽空带雪沽。
杖屨往来忧不数，恐公早晚蹑华途。
奉和九日侍宴应制得浓字
李乂（唐代）

望幸纡千乘，登高自九重。台疑临戏马，殿似接疏龙。

捧箧萸香遍，称觞菊气浓。更看仙鹤舞，来此庆时雍。
和鲍判院见寄二首
曹勋（宋代）

挂冠十载水云乡，忽奉新诗助发扬。
老境不能寻汗漫，圣时欣服值虞唐。
喜君均佚琳祠乐，愧我初无袜线长。
它日林泉傥相觅，一蓑烟艇洞庭霜。
华亭百咏·净居院
许尚（宋代）

明眼知何在，山门久寂然。
宗风未沦替，还喜一镫传。
送韩校书
许浑（唐代）

恨与前欢隔，愁因此会同。迹高芸阁吏，名散雪楼翁。

城闭三秋雨，帆飞一夜风。酒醒鲈鲙美，应在竟陵东。
以府会阻赴王安之招集次安之韵二首 其二
范纯仁（宋代）

洛阳春色古称奇，况复名花世所希。偶阻嬉游同一醉，任从旭日丽朝晖。
和鲍昌朝湖上二首
吴芾（宋代）

青山叠叠起汀沙，幽鸟惊人噪古槎。
竹叶受风枞甲刃，松膏流古蛰龟蛇。
爱閒正喜逢僧话，乘兴何妨到酒家。
饮罢相携磨石壁，淋漓醉墨半欹斜。
减字木兰花 其七 秋夜露坐
梁清标（清代）

秋宵凉乍。淡月疏星清露下。剪剪风来。茉莉当檐几枝开。

竹篱绿满。往事追寻人已远。帘影霏微。叶底流萤自在飞。
三月三日登庾楼寄庾三十二
白居易（唐代）

三日欢游辞曲水，二年愁卧在长沙。

每登高处长相忆，何况兹楼属庾家。
琴意诗 其二 白雪
张梁（清代）

抚冰弦之皎洁，扣玉㢩之玲珑。叹曲高而和寡，溯遗音于郢中。

恍飞霙之来下兮，忽烟霭之溟濛。乍回旋兮，舞鸾鹤于仙岛。

俄散漫兮，屑琼瑶于帝宫。沾璧槛，洒珠栊，皎兮若梨花之带月，翩兮似柳絮之因风。

萧萧兮疏竹，谡谡兮劲松。喜清光兮照眼，快颢气兮蟠胸。

乃知声音之微妙兮，移造化之功。顾兹曲之冷淡兮，琴每罢而座空。

独余情其爱悦，抱幽素兮忡忡。
虎丘
梅询（宋代）

凤池初下陟孱颜，虎寺重游启旧关。
金钺传呼投钓渚，宝天辉映读书山。
卧龙昔日曾三顾，辽鹤千年始一还。
应为苍生须再起，草堂萝幄讵容闲。
龙德故宫怀古八首 其三
郝经（元代）

人间未省有金国，地底唯知幸铁楼。忽见城头鹧鸪舞，卖花声断不胜愁。
积善寺访唐侍御谪居
皇甫汸（明代）

罗含厌官舍，摩诘爱禅林。空水澄秋处，沧洲寄兴深。

封章违揽辔，交契在鸣琴。要识穷通理，惟馀寂灭心。
次韵任道卿见寄
周紫芝（宋代）

连璧终惭玉一双，何曾有句似澄江。九霄鸿鹄终掀举，三峡波涛看击撞。

长袖婆娑终解舞，短歌哀怨不成腔。诗坛老将元无敌，合为奔军作受降。
题画二首 其二
张镃（宋代）

草树秋声合，乾坤夜气生。念閒无复梦，坐久屡闻更。

未试从长剑，相亲幸短檠。欠伸聊觅枕，谁会此时情。
苦夏移寓东粤别馆庭木颇森剪繁引荫
郭之奇（明代）

浮栖忘择荫，长夏始相侵。惭愧幽蓬性，频岁失园林。

倾心营一枝，解此颜与襟。眷彼枌榆馆，庭宇乃萧森。

环阶苔色映，当牖竹光临。尘暑堪微远，市嚣亦少沉。

羁情易为惬，徘徊遂与耽。剪莱安客座，援柳加檐阴。

即事因奴力，苟忘称旅心。所怀聊为美，歌啸已清深。

何以酬斯夕，星轩发静琴。
彝陵游临江墅
闵新（清代）

临江有墅枕江流，未上天梯暂舍舟。孤塔影遮帆出没，晓钟声断树沈浮。

松关尚闭知僧懒，竹径微吟破客愁。莫盼胜游还入梦，招提虽好辙难留。
偈颂一百五十首
释心月（宋代）

七佛已前只与麽，七佛之后亦复然。
片云生晚谷，孤鹤下辽天。
将游雁荡不遂改游天童舟中口占
陈曾寿（清代）

悬梦大龙湫，携朋快此游。却循瓯海曲，忽过天童留。

风叶喧欹枕，蒲帆下急流。朝光松破碎，迎入万山秋。
送鞠评事宰兰溪
王禹偁（宋代）

东下兰溪数十程，几多山水入图经。
科名旧捷仙人桂，县界遥看婺女星。
琴院静笼江树绿，敕楼高对海峰青。
三年吏隐无嗟叹，百里封疆似画屏。
祷雨木栏堂四首
陈造（宋代）

物享用达幽秘，政戾自奸阴阳。
我已泣刑白鶂，谁繼请烹洪羊。
赠许左丞从驾万年宫
卢照邻（唐代）

闻道上之徊，招躁下蓬菜。
中枢移北斗，左辖去南台。
黄山浑凤笛，清晔侍龙媒。
曳日朱旗卷，参云金障开。
朝参五城柳，夕宴柏梁杯。
汉峙光如月，秦词听似雷。
寂寂姜香厨，离思独悠哉。
乌夜啼·淡烟疏雨新秋
王庭筠（金朝）

淡烟疏雨新秋。不禁愁。记得青帘江上、酒家楼。
人不住。花无语。水空流。只有一双樯燕、肯相留。
五禽言和王仲衡尚书 其五
朱熹（宋代）

麦熟吟，去年种麦有德音。祇今种熟谁快活，种者已卧官墙阴。

仁公有政惠存殁，肯使催租更隳突。
梦断
晁说之（宋代）

梦断咨嗟故国寒，江湖风物共雕残。
麻姑嫁时浪未息，织女支机石岂安。
不许忠臣施一语，徒令志士起三叹。
不患盗贼不扑灭，要使盗贼耕桑难。
岁云暮矣 其二
萨都剌（元代）

岁将暮矣，子将焉往。燕山雪花大如掌，娟娟美人淮水上。

淮水日夜流，相思人白头。
勾漏洞歌寿明河家兄五十又一
邓云霄（明代）

君不见铜柱之标高插天，合浦潮与南溟连。明珠翠羽光华然，估客十万矜腰缠。

我兄侠气凌铜柱，射策武闱力如虎。丈夫七尺肯低眉，五湖四海随轻橹。

纷纷珠翠不入眼，一掷黄金动如土。适兴惟寻勾漏丹，往来洞口几盘桓。

白云莽互蒸丹灶，玄鹤翩跹集石坛。稚川亲为传仙决，饮以流霞兼玉屑。

才观半局已千年，笑指南溟当一啜。谁言跨鹤上扬州，此日丹成恣远游。

遥看蓬山迎倚杖，宁论海屋与添筹。有弟有弟奇无匹，踞坐衡山观日出。

朱鸟飞飞送远书，盘中只进苏耽橘。
曹亚卿第赏梨花
潘希曾（明代）

梨花盈盈雪一树，照日不消半含露。香气氤氲百和馀，隔墙暗逐东风度。

桃夭杏艳多名园，春深狼藉空愁烦。醒心忽到池塘路，疑是江梅初返魂。

休将一枝看带雨，长门掩泣谁为主。莫待溶溶月满庭，素娥心事尤孤苦。

快哉君家今日晴，酿泉之酒花边倾。更饶齿颊有张谷，梦回犹足消馀酲。
甄处士访山亭词
苏天爵（元代）

猗高人兮遁肥，羌欲淡兮心夷。卜居兮何许，山隐隐兮旁围。

朝抚兮孤松，夕采兮秋菊。招白云兮为宾，抱明月兮同宿。

展吾乐兮徜徉，又何必兮空谷。余亦慕兮由、巢，家滋水兮滔滔。

岁晏兮来归，愿与子兮同逍遥。
秋怀 其三
刘城（明代）

莫羞贱与贫，带索歌常浩。莫忧渴与饥，餐菊粮堪饱。

众卉泫然徂，鞠乃猗与好。百舌蜩螗天，蟋蟀俟秋剽。

岂怨生身迟，笑彼争时早。秋气穷巷间，不叹东门道。
宾至
杜甫（唐代）

幽栖地僻经过少，老病人扶再拜难。
岂有文章惊海内？漫劳车马驻江干。
竟日淹留佳客坐，百年粗粝腐儒餐。
不嫌野外无供给，乘兴还来看药栏。
次韵云岫偶成
陈著（宋代）

偶来云外见青山，有感人閒两触蛮。
谁识禅心夜来雨，西风唤起喜中叹。